kaerle etc. doen te wetene allen iegewoirdigen ende toecomende dat wy
ontfanghen hebben die oetmoedige supplicatie van cornelis huygen
woenende on onser stadt van antwerpen arm scamel arbeyter belast met
wyve ende vier cleyne kinderen geboren inder prochie van meere in onser
lande van zeelant inhoudende hoe hy aldaer voerden lesten vloet
ende inundatie wel gestaedt geweest zynde doerden selven vloet alle
zyn goet verloren heeft gehadt sulcxs als dat hy sindert is commen woenen
in onser voirs. stadt van antwerpen ende aldaer zyn broot winnende
mit cordewagens te cruyen ende trecken heeft hy suppliant des maendaechs
na onser lieven vrouwen ommeganck onser voirs. stadt van antwerpen in
augusto int jaer xvc ende xxxv aldaer ten huyse zyne meestere geheeten
den zeepketel staende inde munster strate sitten drincken mit diversche
hantwerckers als onder dandere marten maessens matheeus lemssen ende
eenen geheeten gemeynlyck andries de bastairt geboren uuyt onser lande van
vlaenderen ende naedyen hy aldaer een wijle tijts geseten hadde is
hy worden spelende mit terlingen tegens den voirs. andriese ende was
onder dandere daerny geset eenen pennick van twee blancken daerop bij
hen geworpen wesende een canche van achten oft van zessen worden zij
twist hebbende om die selve canche mits dat deen seyde dat hy acht hadde
ende dander dat hij sesse hadde in sulcker vuegen dat ten lesten den voirs.
suppliant byden geselscape daer by wesende ongelijck gegeven worde ende
die suppliant tselve hoirende $iet hij hen allen hueren moeder doen seggende
in effecte wat moeydy u ons spelen ghij en verstaeges u nyet waer op int
leste by eenige vanden voirs. geselcape geantwoert ende geseeght is
geweest wel soe laetst vercanchen naeden welcken alsoe gebuert zynde
zyn die voirs. suppliant ende die voirs. dries de bastaerdt zonder meer
woirden tegen malcanderen te hebbene van daer gescheyden ende die
suppliant staende om zyn gelach te betaelene heeft laten vallen eenen
penninge van een half vieryser ende dyen sueckende en conste hy den selven
nyet gevinden ende zyn nochtans alsoe van daer gegaen sonder meer woirden
te makene oft tegens malcanderen te hebben endenid die suppliant
corts daernae te wetene binnen ontrent een half ure wederom gecommen ten
voirs. huyse van zeepketel ende derweerts commende hebben hem die
vanden voirs. geselscape die daer te voeren geseten hadden gevraecht oft
hy zyneen stuver negen mijten weder quam suecken waerop hij suppliant
antwoirdende seide neen ic want ic hebben verloren inde ic en kans
nyet vinden daer toe vuegende en kont ghy luijden nyet te vreden zyn
gesyn ic bender wel mede te vreden ende ghinc daernae die voirs. suppliant
sitten op een bancke byden voirs. andriese dwelck ziende die selve
andriese seide tot hem suppliant ghy dief ghy seyt vlus oyck tot my dat
ic u ongelyck gedaen hadde ic soude u voer uwe bachuys wel dorren
lappen waerop die suppliant antwoirde ter stont ic en ben egheen dief
maer hebt ghy my ongelyck gedaen dat moecht ghy weten dwelc
hoirende die voirs. andries is terstont opgeschoten ende heeft den suppliant
gestooten oft geslagen voer zyn voerhooft ende met dyen ter stont
uuyt getrocken zynen opstekere den welcken hy hadde stekende op zyn
pasmes ende daermede gesteken hem suppliant op zynen rugge ende op zyne
arm doer zyn clederen dwelck ziende die suppliant beduchtende van
zynen lijve geevelt te wordene heeft oyck uuyt getrocken zyn mes oft
opstekere ende daermede naeden voirs. andriese ende soe geraect ende
gegeven eenen steke in zyn syde dat hy daeraf binnen een halfure daernae
van levende lyve ter doot gecommen es god wille zynder zielen ontfermen
ende hoewel tvoirs. delict mesuz ende ongeval den voirs. suppliant zeere
hertelycken leet is ende partie in desen geintereesseerde daer af gesoent ende
voldaen heeft soe en heeft hy hem nochtans nyet dorren houden binnen
onser voirs. stadt van antwerpen noch in desen onser lande van brabant maer
heeft hem yesindert van daer geabsenteert ende en soude aldaer nyet
weder dorre keeren houden noch converseren beduchtende rigueur van
justicien ende waere gescapen alsoe te gaen dolen in grooter miserien in
andere landen allet to zynen zijnder voirs. huysvrouwen ende kinderen
eeuwyger verderffenissen destructien ende desolatien ten waere dat
hem onse genade ende gracie hier op gedeelt ende verleent worde ende
welcke hy ons zeer oetmoedelyck gebeden heeft waeromme
zoe eest dat wij desen saken overgemerct den voirs. cornelis huygen
suppliant genegen wesende tot zynder voirs. bede ende supplicatie ende
willende hem in desen gracie ende ontfermerticheyt gonnen ende prefereren
voer rigeur ende stranheyt van justicien ende sunderlingx ter eeren ende
reverentie vander bitter passie die ons heere jesus christus voer ons gelegen
heeft aende houte des heyligen cruyce op sulcken dach als heden es
hebben inden gevalle als boven vergeven quytgescholden ende geremitteert
vergeven quytschelden ende remitteren uuyt onse sunderlinge gratie mits
desen onser brieve tfait ende mesval boven geraerct mitgaders alle penen ende
bruecken corporele ende criminele daer inne hij ter causen van dyen des daer
aencleeft tegen ons ende justicie mesdaen ende mesbruyct mach hebben hem
als daer af weder stellende ende restituerende tot zyne goede name ende
fame in onser voirs. lande van brabant ende stede van antwerpen mitgaders
tot zijnen ongeconfisqueerden goeden indyen hy eenige heeft gelyckerwyse
als hy was voere de toecompste vanden voirs. manslach imponerende
hierop een eeuwich zwygen ende silentie onser procureur general in brabant ende
allen anderen onser rechteren justicieren ende officieren ons voirs. lants van
brabant wye zy zyn satisfactie eerst ende alvoeren gedaen der
geinteresseerde partie indyen die noch nyet gedaen en is ende op dat eeniger
toestaet civilyck alleenlyck ende behoudelyck dat die voirn. suppliant
gehouden sal zijn tselve feyt tengens ons te beteren oyc civilyck naeder
gelegenteyt vander mesdaet ende faculteyt van zynen goeden ende oyck
# sy hieraf verantwordt
byden ontfanger vanden
exploiten
te refonderen ende betaelen die redelijcke costen van justicien indyen eenige
daeromme gedaen ende naer gevolght zyn ter ter taxatien ende arbitrerscepe
van onser lieven ende getrouwen den cancellier ende luyden van onser raede in
brabant die wij daer toe commiteren ontbieden daerom ende bevelen
den selven van onser raede in brabant dat voer hemlieden geroepen doe
gene die daer toe behoiren geroepen te zijne zij procederen wel ende
duechdelyck ter verificatien ende interinemente van desen onsen brieve
nae huere forme ende inhouden ende tot taxatien ende arbitraerscoope
vander amende civile ende costen van justicien voirs. welc interinement
hy suppliant gehouden sal zyn aldaer te versuecken binnen eenen jaere
naer date van desen opte verbuerte van te verliesene deffect der selver
ende dat gedaen ende die voirs. amende civile ende costen van justicien
getaxeert gearbitreert ende betaelt zynde in handen van onser ontfanger
ende officier diet behoiren sal diewelcke gehouden wordt daeraf
ontfangt te maken rekeninge bewys ende relicqua te doene tot onsen
proffyte zy onsen drossaet van brabant meyer van lovenen amptman
van bruessele scoutetten van antwerpen ende vanden bossche ende allen
anderen onsen ende onser vassallen ende smaelre heeren rechteren justicieren ende
officieren ons voirs. lants van brabant ende van overmaze hoedanich die
zyn oft wesen mogen iegenwoirdich ende toecomende hueren stedehouderen ende
eenen yegelycken van hen besundere soe hem toebehoiren sal doen laten ende
gedoogen den voirs. cornelis huyge suppliant van dese onse gracie remissie
pardoene ende van allen den inhouden van dese iegewoirdige inder vuegen ende
manieren boven vercleert rustelyck vredelyck ende eeuwelyck genyeten ende
gebruycken sonder hem te doene oft te laeten geschien noch in toecomenden
tyden eenich hinder letsel oft moeyenisse in live noch in goede ter contrarien
in eeniger manieren maer indien zyn lyff off eningen van zynen
ongeconfisqueerden goeden waeren hierome naemaels becommert gepraempt
oft gearresteert dat zy die terstont stellen oft doen stellen tot volcommen delivrancie
want ons alsoe gelieft ende ten eynde dat dit goet ende gestadich blijve tot
eeuwigen dagen soe hebben wy onser zegel hieraen doen hangen
behoudelyck in anderen saken ons recht ende eenen yegelycken tzyne in allen
gegeven in onser stadt van bruessele op den goeden vrydach inde maent van
aprille int jaer onsheeren mvc xxxvii van onser keyserycke txixe
ende van castillien ende andere txxiiie aldus stont gescreven opte plycke
byden keyser in zynen raede ende geteekent plang noch stont gescreve
opte selve plycke visa registrata
ghecollacionneert tegens die
originale brieven by my
decock